**Έκθεση της Κοινοβουλευτικής Επιτροπής Γεωργίας και Φυσικών Πόρων για το νομοσχέδιο «Ο περί Αλιείας (Τροποποιητικός) (Αρ. 2) Νόμος του 2021»**

**Παρόντες:**

Γιαννάκης Γαβριήλ, πρόεδρος Χρίστος Σενέκης

Ανδρέας Πασιουρτίδης Λίνος Παπαγιάννης

Βαλεντίνος Φακοντής Ηλίας Μυριάνθους

Χαράλαμπος Πάζαρος Χαράλαμπος Θεοπέμπτου

Χρίστος Ορφανίδης

Η Κοινοβουλευτική Επιτροπή Γεωργίας και Φυσικών Πόρων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 18 Ιανουαρίου, καθώς και την 1η και στις 8 Φεβρουαρίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Τμήματος Αλιείας και Θαλασσίων Ερευνών του Υπουργείου Γεωργίας, Αγροτικής Ανάπτυξης και Περιβάλλοντος και της Νομικής Υπηρεσίας της Δημοκρατίας.

Σκοπός του νόμου που προτείνεται είναι η τροποποίηση του περί Αλιείας Νόμου, ώστε να επιτευχθεί η εφαρμογή του άρθρου 6 του Πρωτοκόλλου σχετικά με τις Κυρίαρχες Περιοχές Βάσεων στην Κύπρο της Συμφωνίας Aποχώρησης του Ηνωμένου Βασιλείου, της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας.

Ειδικότερα, σύμφωνα με τα στοιχεία που κατατέθηκαν στην επιτροπή από το Υπουργείο Γεωργίας, Αγροτικής Ανάπτυξης και Περιβάλλοντος, βάσει του σχετικού με τις βρετανικές βάσεις Πρωτοκόλλου της Συμφωνίας Αποχώρησης του Ηνωμένου Βασιλείου από την Ευρωπαϊκή Ένωση, οι πρόνοιες του Ενωσιακού Δικαίου σχετικά με την αλιεία ως αυτές προβλέπονται στη Συνθήκη για τη Λειτουργία της Ευρωπαϊκής Ένωσης (ΣΛΕΕ) και οι νομικές πράξεις που εκδίδονται δυνάμει αυτών εφαρμόζονται εντός των βρετανικών βάσεων. Εντούτοις, παρ’ όλο που μετά την αποχώρηση του Ηνωμένου Βασιλείου από την Ευρωπαϊκή Ένωση υπεύθυνη για την εφαρμογή και εκτέλεση των προνοιών σχετικά με την Κοινή Αλιευτική Πολιτική της Ευρωπαϊκής Ένωσης στις βρετανικές βάσεις καθίσταται πλέον η Δημοκρατία, σύμφωνα με το υφιστάμενο εθνικό νομικό πλαίσιο δεν προβλέπεται η εξουσία της Δημοκρατίας να καθορίζει θαλάσσια προστατευόμενη περιοχή εντός των Κυρίαρχων Περιοχών Βάσεων. Ως εκ τούτου, με το υπό εξέταση νομοσχέδιο τροποποιείται η βασική νομοθεσία, ώστε οι διατάξεις της που αφορούν την Κοινή Αλιευτική Πολιτική της Ευρωπαϊκής Ένωσης να τυγχάνουν εφαρμογής και για τις Κυρίαρχες Περιοχές Βάσεων και συνακόλουθα ο Υπουργός Γεωργίας, Αγροτικής Ανάπτυξης και Περιβάλλοντος να έχει εξουσία να εκδίδει διατάγματα με τα οποία να απαγορεύεται η αλιεία και/ή η διέλευση σκαφών για λόγους ασφάλειας της Δημοκρατίας ή δημόσιας ασφάλειας ή για λόγους δημόσιου συμφέροντος, περιλαμβανομένων λόγων προστασίας των αλιευτικών πόρων και των υδρόβιων οργανισμών που καθορίζονται στο διάταγμα αυτό.

Στο πλαίσιο της συζήτησης των προνοιών του υπό αναφορά νομοσχέδιου, ύστερα από σχετική επισήμανση της εκπροσώπου της Νομικής Υπηρεσίας της Δημοκρατίας, η επιτροπή αποφάσισε με τη σύμφωνη γνώμη του Υπουργείου Γεωργίας, Αγροτικής Ανάπτυξης και Περιβάλλοντος όπως αντικαταστήσει τον όρο «Περιοχές των Κυρίαρχων Βάσεων» με τον όρο «Κυρίαρχες Περιοχές Βάσεων», ώστε αυτός να συνάδει με τον όρο που χρησιμοποιείται για τις βρετανικές βάσεις στην εθνική νομοθεσία.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και τα μέλη της βουλευτές των κοινοβουλευτικών ομάδων του Δημοκρατικού Συναγερμού και του Δημοκρατικού Κόμματος, καθώς και τα μέλη της βουλευτές του Κινήματος Σοσιαλδημοκρατών ΕΔΕΚ και του Κινήματος Οικολόγοι-Συνεργασία Πολιτών υιοθετούν τους σκοπούς και τις επιδιώξεις του νομοσχεδίου όπως έχει διαμορφωθεί σύμφωνα με τα πιο πάνω και τάσσονται υπέρ της ψήφισης του νομοσχεδίου σε νόμο.
2. Το μέλος της επιτροπής βουλευτής του Εθνικού Λαϊκού Μετώπου επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

1η Μαρτίου 2022

Αρ. Φακ.: 23.01.062.200-2020

ΑΦ/ΓΧ/ΧΧ